b'\n_START_ARTICLE_\nMontmorijonit\n_START_SECTION_\nJamski pogoji\n_START_PARAGRAPH_\nV jamskih okoljih se montmorijonit lahko zbira in pretvarja v druge minerale. Naravno preperevanje jame lahko za seboj pusti koncentrat alumosilikatov, ki jih je vsebovala osnovna kamnina. V raztopini alumosilikatov lahko po\xc4\x8dasi nastane montmorijonit. Nastajanje lahko pospe\xc5\xa1i dolgotrajna visoka koncentracija hidrogenkarbonatnega iona HCO\xe2\x82\x83\xe2\x81\xbb. Montmorijonit se v suhih pogojih lahko pretvori v paligorskit, v kislih pogojih s pH 5 ali manj pa v endelit. Endelit se lahko zatem s su\xc5\xa1enjem pretvori v halojzit.\n_START_SECTION_\nUporaba\n_START_PARAGRAPH_\nMontmorijonit je ena od komponent v suspenziji za izpiranje vrtine pri vrtanju nafte. Suspenzija postane bolj viskozna, zato se izbolj\xc5\xa1a hlajenje vrtine in odstranjevanje izvrtane kamnine. Uporablja se tudi kot dodatek k su\xc5\xa1nim zemljam za bolj\xc5\xa1e zadr\xc5\xbeevanja vlage, pri gradnji zemljenih nasipov in nabre\xc5\xbeij za prepre\xc4\x8devanje odtekanja vode, za izdelavo pe\xc5\xa1\xc4\x8denih livarskih kalupov in za odstranjevanje vlage iz zraka in drugih plinov._NEWLINE_Podobno kot druge gline tudi montmorijonit s pove\xc4\x8devanjem vsebnosti vode nabreka. Nekateri montmorijoniti nabrekajo znatno bolj kot druge gline, ker voda prodre v medplastne molekularne prostore in se hkrati adsorbira. Obseg nabrekanja je odvisen predvsem od vrste izmenljivih kationov. \xc4\x8ce je prevladujo\xc4\x8d izmenljiv kation natrij, se prostornina pove\xc4\x8da na ve\xc4\x8dkratno za\xc4\x8detno prostornino. Natrijev montmorijonit se zato uporablja kot glavna sestavina neeksplozivnih snovi za lomljenje kamnin v kamnolomih, ker zmanj\xc5\xa1a koli\xc4\x8dino odpada, in za ru\xc5\xa1enje betonskih zgradb v okoljih, kjer je uporaba eksploziva nesprejemljiva._NEWLINE_Bentonit, ki vsebuje montmorijonit, se zaradi njegovega nabrekanja uporablja kot tesnilo za vodnjake in podlage smeti\xc5\xa1\xc4\x8d. Uporablja se tudi kot sredstvo proti sprijemanju v \xc5\xbeivinski krmi, pomo\xc5\xbeno sredstvo v papirni industriji, v kozmetiki in kot adsorbent za odstranjevanje herbicida atrazina iz vode.\n_START_SECTION_\nKalcinirani proizvodi\n_START_PARAGRAPH_\nS kalciniranjem montmorijonita nastane porozen produkt, ki se uporablja za kondicioniranje \xc5\xa1portnih igri\xc5\xa1\xc4\x8d in proizvodov iz zemlje, na primer zemlje za bonsaje, ki je nadomestek za akadamo.\n_START_SECTION_\nUporaba v medicini in farmakologiji\n_START_PARAGRAPH_\nV interni medicini se uporablja za u\xc4\x8dinkovito zdravljenje sindroma razdra\xc5\xbeljivega \xc4\x8drevesja in zaprtja in za prepre\xc4\x8devanje aflaktoksikoze. Modificiran montmorijonit zavira absorbcijo holesterola v \xc4\x8drevesju in absorbira se\xc4\x8dno kislino. V \xc5\xbeivinoreji in ribogojstvu se uporablja za izbolj\xc5\xa1anje rasti pra\xc5\xa1i\xc4\x8dkov in rib. Pri podganah in mi\xc5\xa1ih zmanj\xc5\xa1uje izlo\xc4\x8danje hormonov \xc5\xa1\xc4\x8ditnice, njegovo uporabnost pa preu\xc4\x8dujejo tudi na drugih podro\xc4\x8djih._NEWLINE_Mineral je dokazano u\xc4\x8dinkovito absorbcijsko sredstvo za te\xc5\xbeke kovine, toksine in nevarne kemikalije._NEWLINE_Uporaben je tudi za zunanjo rabo in v in\xc5\xbeenirstvu tkiv, dokazan pa je tudi njegov antibakterijski u\xc4\x8dinek._NEWLINE_V farmakologiji se uporablja na primer kot stabilizator suspenzij in emulzij, za uravnavanje viskoznosti in oprijemljivosti na ko\xc5\xbeo in izdelavo tablet. Lahko je tudi nosilec u\xc4\x8dinkovin, sredstvo za uravnavanje njihovega spro\xc5\xa1\xc4\x8danja ali stabilizator. V sintezi zdravil se uporablja na primer kot katalizator.\n_START_SECTION_\nNahajali\xc5\xa1\xc4\x8da\n_START_PARAGRAPH_\nMontmorijonit je nastal s hidrotermalno substitucijo drugih mineralov v vulkanskem tufu, pepelu in bentonitih. Kot sestavina gline se pojavlja predvsem v tropskih zemljah in glinavcih v globokem morskem dnu. Med spremljaj\xc4\x8dimi minerali so najpogostej\xc5\xa1i razli\xc4\x8dni amfiboli in pirokseni, biotit, kalcit, kristobalit, dolomit, sadra, limonit, razli\xc4\x8dni olivini, ortoklaz, pirit, kremen in razli\xc4\x8dni zeoliti._NEWLINE_Do leta 2011 so montmorijonit na\xc5\xa1li na pribli\xc5\xbeno 1.100 mestih po celem svetu. Mineral so odkrili tudi v vzorcih kamnin z Marsa, predvsem tistih iz Mawrth Vallis._NEWLINE_V Sloveniji so montmorijonit na\xc5\xa1li v Zalo\xc5\xa1ki gorici pri Celju.'